Heyetê Rayberdişê Merkezî yê HDPyî bi wesîleya serrgêra Mutabeqatê Dolmabahçe eşkerayîye daye.
Eşkerayîye de wina ame vatene: ''28ê sibata 2015î seba demokratîkbîyayîşê Tirkîya û çareserîya meseleya kurdan berêko tarîxî amebi akerdene. Mutabeqatê Dolmabahçe rayaumûmîye de amebi parekerdene û xerîtaya demokrasî, azadî û hêvîya haştîye ya komelê Tirkîya amebî îlankerdene. Mutabeqatê Dolmabahçe tarîxê komare de belgeyo tewr girîng bi ke haştîye û demokrasî rê ber akerd.
Mutabeqatê Dolmabahçe de rayîr û metodê çareserîyanê meseleyan ameybî vatene. Mutabeqatê Dolmabahçe hem firsendêko tarîxî hem zî noqtayêka girînge ya sîyasî bi. La AKPyî şer tercîh kerd û mutabeqat înkar kerd. Bi şerê giranî û tecrîdê Îmraliyî cewab da mutabeqatî. Tecrîd bi rejîmê îdareyî.
Krîz, serebûtê globalî û rîskê jeopolîtîkî mojnenê ke ganî reyna mutabeqat abigêro. Seba ke Tirkîya krîzanê xo ra bixelisa û krîzê globalî kêm bibê no agêrayîş lazim o. Coka ma venga pêro aktoranê sîyasîyan ê Tirkîya danê ke abigêrê mutabeqatî û têna ewroyê ci nê ameyoxê ci zî bixelisnê. Tek rayîrê çareserîye Mutabeqatê Dolmabahçe yo.''
